Orðaþrenna vikunnar er nýtt verkefni í Garðaskóla , tilgangur þess er að auðga orðaforða nemenda og efla lesskilning . Þrjú orð eru tekin fyrir vikulega og fara umsjónarkennarar yfir þýðingu orðanna með nemendum í fyrsta yndislestrartíma vikunnar . Nemendur eru hvattir til að nota orðin og þau eru einnig sýnileg á göngum skólans og í öllum kennslustofum . Að viku liðinni eru ný orð valin og svo koll af kolli . Orðin eiga það sameiginlegt að heyrast ekki oft í daglegu tali en eru algeng í lesmáli og einkenna tal þroskaðra málnotenda . Við hvetjum foreldra og forráðamenn til að taka þátt í verkefninu með okkur en góður orðaforði er lykillinn að lesskilningi og farsælu námsgengi . Sum orðin hafa margræða merkingu og geta skapað skemmtilegar umræður .